En spritny hjertescanner blev i dag leveret på Aalborg Sygehus, og det er udstyr, som gerne skal få en rekordlang venteliste nedbragt.

I øjeblikket er der 28 ugers ventetid på at få en undersøgelse på kardiologisk ambulatorium på Aalborg Sygehus. - Vi håber på at få ventelisten ned på mindst otte uger, fortæller Søren Hjortshøj, ledende overlæge på hjerteafdelingen på Aalborg Sygehus. Ifølge ham er det noget af det mest avancerede udstyr, der overhovedet findes på markedet.